Diari Oficial de la Generalitat Valenciana


Sumari del DOGV 3493, del 12-05-1999 (1999/2932)

RESOLUCIÓ de 16 de març de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual número 1 del Pla General d'Alcalà de Xivert (Castelló).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3493

Data del DOGV
:   12-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2932


Data del document
:   16-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alcalà de Xivert
    * pla d'urbanisme

RESOLUCIÓ de 16 de març de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual número 1 del Pla General d'Alcalà de Xivert (Castelló). [1999/S2932]
  
Vist l'expedient relatiu a la modificació puntual número 1 del Pla General d'Alcalà de Xivert (Castelló), i de conformitat amb els següents:
  
Antecedents de fet
  
Primer
  
El Ple de l'Ajuntament d'Alcalà de Xivert acordà exposar al públic la modificació en la sessió de 28 d'octubre de 1998, la qual cosa es portà a cap mitjançant anuncis publicats en el periòdic El Mundo de 10 de novembre de 1998 i en Diari Oficial de la Generalitat Valenciana, número 3.366, de 5 de novembre de 1998. Després de la informació al públic, durant la qual es formulà una al·legació, el Ple de l'Ajuntament aprovà provisionalment la modificació en la sessió de 9 de desembre de 1998.
  
Segon
  
El projecte consta de memòria, plans d'informació i plans d'ordenació.
  
Tercer
  
El 26 d'octubre de 1998, el sotssecretari d'Urbanisme i Ordenació Territorial emeté un informe previ substitutori de la cèdula d'urbanització.
  
Quart
  
La Comissió Territorial d'Urbanisme de Castelló, en sessió de 16 de desembre de 1998, adoptà, entre d'altres, l'acord d'informar favorablement la present modificació i proposar la seua aprovació definitiva al conseller d'Obres Públiques, Urbanisme i Transports, després del dictamen previ del Consell Jurídic Consultiu.
  
Cinqué
  
El Consell Jurídic Consultiu de la Comunitat Valenciana en data 11 de març de 1999 emeté, per unanimitat, el dictamen en què es concloïa que la modificació plantejada és de conformitat amb l'ordenament jurídic.
  
Fonaments de dret
  
Primer
  
Respecte al procediment, la tramitació de la present modificació del Pla General s'ha realitzat de conformitat amb allò que s'ha establit en els articles 38 i següents de la Llei 6/1994, de 15 de novembre, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment d'allò que s'ha establit en l'article 27 de la LRAU.
  
Tercer
  
Quant al fons de l'assumpte, l'objecte del projecte és introduir una modificació en l'ordenació urbanística prevista pel Pla General d'Alcalà de Xivert (aprovat definitivament el 8 de juliol de 1998) en la unitat d'execució UE P-11 del sòl urbanitzable amb ordenació detallada. Concretament, les alteracions són les següents:
  
a. Es modifica lleument l'alineació del carrer de la prolongació de la carretera d'Alcossebre fins al camí de l'Atall.
  
b. Com a conseqüència de tal modificació es modifica la fitxa corresponent a la unitat d'execució P.11; tenint en compte que les zones verdes queden reduïdes i varien les superfícies de la xarxa i de les zones edificables.
  
El vial que és modificat (encara que de forma lleu) figura en el pla general com a pertanyent a la xarxa primària.
  
La modificació suposa una xicoteta alteració d'una zona verda, que passa de 489 m² a 119 m², al seu torn, segons s'indica en la memòria, es disminueix el sostre edificable en 333,52 m².
  
La memòria justifica la modificació en què el ple de l'Ajuntament d'Alcalà, el 28 de maig de 1997, acordà incorporar aquestes rectificacions en el document del Pla General, encara no aprovat en aquest moment; no obstant això, per errada de l'equip redactor tal canvi no es reflectí en el document remés a la Comissió Territorial d'Urbanisme que fou aprovat definitivament el 8 de juliol de 1998.
  
La modificació es tramita conjuntament amb el programa que desenvolupa la unitat d'execució P-11.
  
Quart
  
La modificació que s'examina suposa una xicoteta alteració en l'ordenació d'un sòl urbanitzable amb ordenació detallada, si bé els aspectes modificats suposen una lleu alteració en un vial considerat com estructural en el pla general.
  
Delimitat així l'objecte de la modificació, i com a punt de partida per al seu adequat examen, caldrà assenyalar que, tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà (i el mateix es pot predicar respecte de l'ordenació detallada d'un sòl urbanitzable) s'emmarca clarament dins de la discrecionalitat del planejament urbanístic (sentències de 20 de gener de 1992, RA 715, i de 17 de març de 1992, RA 3283), i que en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat (sentència de 2 de gener de 1992, RA 698). Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 6998 XD 6342), per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. En aquest sentit, l'aspecte de l'ordenació detallada del sòl urbà que es planteja modificar no incideix en l'exercici autonòmic de cap de les comeses enumerades en l'article 40.1 de la LRAU (excepte en allò que es refereix al control de legalitat), sinó que es tracta d'un assumpte d'exclusiu interés públic local, en el qual, de conformitat amb l'article 40.2 de la citada llei, està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat.
  
La modificació s'ajusta a criteris de racionalitat, no s'incrementa l'aprofitament lucratiu i no s'observa obstacle a la seua aprovació definitiva.
  
Cinqué
  
La modificació suposa un canvi de zones verdes. Segons resulta de la fitxa de la unitat d'execució, la zona verda anterior de 489 m2 queda reduïda a 119 m2. Això implica l'exigència de determinades especialitats procedimentals:
  
- De conformitat amb l'article 55.4 de la LRAU, es requereix l'informe previ favorable del Consell Superior d'Urbanisme. Segons la disposició transitòria novena de la LRAU, fins que el Consell Superior d'Urbanisme no es constituïsca, les seues funcions corresponen al conseller, després de l'informe previ de la Comissió Territorial d'Urbanisme.
  
- També és necessari el dictamen del Consell Jurídic Consultiu de la Comunitat Valenciana, previst en l'article 10.8.e de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu, ja que la modificació té per objecte el canvi de zones verdes.
  
Sisé
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament de conformitat amb allò que s'ha disposat en l'article 38 de la LRAU, en el relació amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Comunitat Valenciana.
  
Vistos els preceptes legals citats i la resta de general i pertinent aplicació i de conformitat amb el Consell Jurídic Consultiu de la Comunitat Valenciana, resolc:
  
Aprovar definitivament la modificació puntual número 1 del Pla General d'Alcalà de Xivert (Castelló).
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
València, 16 de març de 1999.- El conseller d'Obres Publiques, Urbanisme i Transports: José Ramón García Antón.